Personeel van spesiale skool in Pta met messe gedreigKommer heers oor die veiligheid van leerders, onderwysers en personeel by die Prinshof-skool vir swaksiende en blinde kinders in die middestad van Pretoria. Foto: Prinshof/Facebook. Kommer heers oor die veiligheid van leerders, onderwysers en personeel by die Prinshof-skool vir swaksiende en blinde kinders in die middestad van Pretoria nadat rowers die skool se kombuispersoneel met messe oorval en besteel het. Volgens Karin Swart, hoof van die skool, het drie mense net ná 05:00 die muur, wat aan Boomstraat grens, gebreek en die perseel betree. Die rowers het die twee vrouekombuispersoneellede, wat ontbyt in die koshuiskombuis voorberei het, met messe gekonfronteer. “Ons twee wagte was aan die ander kant van die skoolterrein aan’t patrolleer toe hulle op die gille van die kombuispersoneel gereageer het.” Swart, wat self ook op die skoolterrein woon, sê die rowers het een van die personeellede se selfone gesteel, maar weggehardloop toe die vroue alarm gemaak het. “Die personeellede is gelukkig nie ernstig beseer nie, maar wel erg geskok.” Prinshof is een van twee skole vir gesiggestremde leerders in die noorde van die land. Die skool verskaf tans onderrig aan sowat 436 leerders van gr. R tot 12 en beskik ook oor koshuisgeriewe. Die spesiale skool bevind hom ongelukkig tans in ŉ gebied wat gebuk gaan onder ernstige misdaad. Volgens die polisie se misdaadstatistieke vir April 2017 tot Maart 2018, wat in September vanjaar bekendgemaak is, het die Pretoria Sentraal-polisiestasie se polisiëringsgebied die tweede hoogste voorvalsyfer getoon van algemene rooftogte wat in Gauteng aangemeld is. Slegs Johannesburg Sentraal het ŉ hoër syfer vir dié soort misdaad in die provinsie. Swart beaam dat die skool in ŉ misdaadprobleemgebied geleë is en dat hulle tans met ŉ al groter wordende veiligheidsrisiko by Prinshof worstel. “Ons maak tans planne om die skool se veiligheid nog verder op te skerp. Ons het reeds twee sekuriteitswagte op die terrein, maar hulle word dopgehou. Sodra die misdadigers hulle roetine kan vasstel, breek hulle eenvoudig in op die plek waar die wagte nie is nie.” Volgens Swart is die skool se soekligte verlede naweek gesteel, terwyl die beheerliggaamvoorsitter van Prinshof ook onlangs ŉ blok weg van die skool met ŉ mes aangeval is. Die voorsitter was juis op pad na ŉ veiligheidsvergadering met die polisie en metropolisie by dié skool. “Die vergadering het juis daaroor gehandel dat ons die ingang van die skool wil verskuif om veiligheid vir die skoolgemeenskap te verbeter.” Swart het gesê sy wil ouers verseker dat die skool, onderwysdepartement en polisie tans ondersoek instel hoe hulle veiligheidsmaatreëls by die skool kan verskerp. Steve Mabona, woordvoerder van die Gautengse onderwysdepartement, het die voorval bevestig. Hy wil egter graag eers die verslag oor die voorval bestudeer voordat hy amptelik kommentaar op Maroela Media se vrae oor veiligheid by die skool kan lewer. Elaine Krige, woordvoerder van die Skoleondersteuningsentrum, het gesê dit is vir dié organisasie onaanvaarbaar dat leerders, wat reeds kwesbaar is, so aan misdaad blootgestel word. “Die Gautengse onderwysdepartement behoort meer moeite te doen om die veiligheid van leerders en personeel aan dié skool te verseker, veral aangesien dit die tweede voorval in soveel weke is.”